**Lasteaia kohatasu soodustuse taotlemine**

Kohila valla haridusteenuste süsteemis ARNO saab lapsevanem esitada soodustuse taotluse järgmistel juhtudel:

* kui peres on kaks last ning mõlemad käivad samal ajal lasteaias, on teise lapse eest kohatasu soodustus 20%;
* kui peres kasvab kolm või enam lapsetoetust saavat last (tegemist on suurperega), siis pere esimesele ja teisele lapsele kehtib kohatasu soodustus 20% ning kolmanda ja enama lapse eest vanem koolieelse lasteasutuse kohatasu ei maksa. NB! Kolmanda ja enama lapse kohatasu vabastus kehtib ka siis, kui vanemad lapsed käivad juba koolis.

Soodustust on lapsevanemal õigus taotleda juhul, kui laste ja vähemalt ühe vanema elukoht rahvastikuregistri andmetel on Kohila vallas.

Soodustuse saamise tingimusi reguleerib Kohila vallavolikogu määrus „Koolieelse lasteasutuse kohatasu ja toiduraha maksmise kord“<https://www.riigiteataja.ee/akt/407112019022?leiaKehtiv>

**Kuidas saab vanem esitada kohatasu soodustuse taotluse ARNO keskkonnas**

Taotluse esitamiseks tuleb mobiil-ID või ID-kaardi abil sisse logida Kohila valla ARNOsse. Lapsevanematele, kellel on alus loetletud soodustuste saamiseks, kuvatakse ARNO keskkonnas "Minu lapsed" tabeli üleval servas paremas nurgas nupp "Munitsipaallasteaia lasteaiatasu soodustuse taotlus". Selleks, et taotlus esitada, tuleks vajutada antud nupule. Avaneval taotlusvormil kuvatakse taotluse esitaja kontaktandmed, laste andmed vastavalt rahvastikuregistri andmetele ning toetuse saamise alguskuupäev – lapsevanem neid andmeid taotlusel muuta ei saa. Võimalus on "Muu info" alla vajadusel kirjutada informatsiooni, mida soovite vallaamentikule esitada. Taotluse esitamiseks tuleb vajutada nuppu "Esita taotlus" ning taotlus on jõudnud vallaametniku lauale menetlemisele.

Kui teil oli taotlus esitatud juba eelmisel õppeaastal ning kohatasu soodustuse saamise asjaolud ei ole muutunud, siis te ei pea uueks õppeaastaks taotlust esitama, sest eelmine taotlus kehtib.

Kui teil on küsimusi ja vajate nõu või abi kohatasu soodustuse taotluse osas, siis võtke julgelt ühendust haridusnõunikuga.

**Kohatasu soodustuse taotluse esitamine majanduslike raskuste korral**

Kui te soovite saada lasteaia toidutasu ja kohatasu soodustust majanduslikel põhjustel, siis seda taotlust ei saa esitada Kohila valla ARNO süsteemis. Selle taotluse vormi leiate Kohila valla kodulehelt. Kui te kerite avalehte natuke allapoole, siis paremas servas rohelises kastis on valik „Taotluste vormid“. Klikake sellele ning avaneb taotluste vormide vaade. Seal leiate „Lastega seotud sotsiaaltoetused“ pealkirja alt taotlusvormi „Avaldus lasteaia toidutasu ja kohatasu soodustuse kohta“. See taotlus tuleb esitada Kohila valla sotsiaalnõunikule Väino Maasalule. Samuti saate tema käest küsida nõu ja abi taotlusvormi täitmisel.